Avainsanat

Tiivistelmä



Avainsanat

1. Toimielinten säädökset, päätökset ja muut toimet - Pätevyysolettama - Kiistäminen - Yhteisöjen tuomioistuinten määräämät asian selvittämistoimet - Edellytykset

(ETY:n perustamissopimuksen 189 artikla)

2. Kilpailu - Yritysten väliset yhteisjärjestelyt - Kielto - Poikkeus - Toistuvat tiedoksiannot - Komission tutkimus

(ETY:n perustamissopimuksen 85 artikla)

3. Kilpailu - Yritysten väliset yhteisjärjestelyt - Kilpailua rajoittava vaikutus - Sopimus sellaisesta tietojenvaihtojärjestelmästä, joka ei koske hintoja eikä tue muuta kilpailua rajoittavaa järjestelyä - Hyväksyttävä vapaan kilpailun markkinoilla - Ei hyväksyttävä oligopolistisilla markkinoilla

(ETY:n perustamissopimuksen 85 artiklan 1 kohta)

4. Kilpailu - Yritysten väliset yhteisjärjestelyt - Kilpailua rajoittava vaikutus - Näytön puuttuminen tosiasiallisista vaikutuksista kilpailuun - Ei merkitystä ottaen huomioon mahdollisuuden huomioida puhtaasti mahdolliset vaikutukset

(ETY:n perustamissopimuksen 85 artiklan 1 kohta)

5. Kilpailu - Yritysten väliset yhteisjärjestelyt - Yritysten väliset sopimukset - Käsite - Tietojenvaihtojärjestelmä - Sopimuspuolten itsenäistä päätösvaltaa rajoittava järjestelmä, joka edellyttää hiljaista sopimusta sen yksityiskohtaisista säännöistä

(ETY:n perustamissopimuksen 85 artiklan 1 kohta)

6. Kilpailu - Yritysten väliset yhteisjärjestelyt - Kilpailua rajoittava vaikutus - Sopimus, jolla ei ole kilpailua rajoittavaa tavoitetta - Arviointi markkinavaikutusten tasolla - Edellytykset

(ETY:n perustamissopimuksen 85 artiklan 1 kohta)

7. Kilpailu - Yritysten väliset yhteisjärjestelyt - Vaikutus jäsenvaltioiden väliseen kauppaan - Sopimus, joka kattaa yhden jäsenvaltion markkinat - Kilpailun rajoittaminen koko yhteismarkkinoilla läsnä olevien taloudellisten toimijoiden välillä - Vaikutus tuontiin

(ETY:n perustamissopimuksen 85 artiklan 1 kohta)

8. Kilpailu - Yritysten väliset yhteisjärjestelyt - Kielto - Poikkeus - Poikkeusedellytysten kumulatiivisuus

(ETY:n perustamissopimuksen 85 artiklan 3 kohta)

9. Kilpailu - Yritysten väliset yhteisjärjestelyt - Kielto - Poikkeus - Yrityksen velvollisuus osoittaa, että sen hakemus on perusteltu

(ETY:n perustamissopimuksen 85 artiklan 3 kohta)

Tiivistelmä

1. Jos asiassa ei ole ilmennyt mitään sellaista, mikä asettaisi komission päätöksen pätevyyden kyseenalaiseksi, sovelletaan siihen yhteisön toimiin liittyvää pätevyysolettamaa. Jos kantaja ei ole esittänyt mitään, mikä voisi kumota tämän olettaman, ensimmäisen oikeusasteen tuomioistuimen ei ole ryh-dyttävä asian selvittämistoimiin sen selvittämiseksi, onko komission työjärjestyksessä säädettyjä muotovaatimuksia noudatettu kä-siteltävänä olevassa tapauksessa.

2. Kun komissiolle on yksittäisen poikkeuspäätöksen saamiseksi esitetty kaksi ilmoitusta tietojenvaihtojärjestelmästä, on sen tar-kasteltava niiden molempien lail-lisuutta perustamissopimuksen 85 artiklan osalta, koska toista tiedoksiantoa eivät olleet laatineet kaikki ensimmäisen tiedoksiannon allekirjoittajat ja koska tiedoksiannon antajat eivät olleet selkeästi ilmoittaneet, että ensimmäinen kahdesta tiedoksiannosta olisi peruutettu.

3. Sopimus tietojenvaihtojärjestelmästä, joka ei suoraan koske hintoja eikä myöskään tue muita kilpailua rajoittavia järjestelyjä, on kilpailluilla markkinoilla omiaan voimistamaan kilpailua tuottajien välillä, koska tällaisessa tilanteessa se, että taloudellinen toimija ottaa huomioon käytettävissään olevia tietoja muuttaakseen toimintaansa markkinoilla, ei ole omiaan vähentämään tai poistamaan elinkeinonharjoitta-jien epävarmuutta kilpailijoidensa toiminnan ennakoitavuuden suhteen. Tarkkojen tietojen yleinen vaihtaminen lyhyin väliajoin suurimpien tarjoajien välillä on päinvastoin omiaan erittäin keskittyneillä oligopolistisilla markkinoilla, joilla kilpailu on jo heikentynyt ja tietojen vaihto helpottunut, muuttamaan merkittävästi elinkeinonharjoittajien välillä vielä esiintyvää kilpailua. Itse asiassa tällaisessa tilanteessa säännöllisestä ja usein toistuvasta markkinoiden toimintaa koskevan tiedon välityksestä on seurauksena se, että eri kilpailijoiden markkina-asemat ja strategiat paljastuvat säännöllisesti kaikille kilpailijoille.

4. Sillä, että komissio ei pysty osoittamaan yritysten välisestä sopimuksesta relevanteille markkinoille aiheutuvia tosiasiallisia kilpailua rajoittavia vaikutuksia, ei ole merkitystä asian ratkaisuun, sillä perustamissopimuksen 85 artiklan 1 kohdassa kielletään sekä tosiasialliset että puhtaasti mahdolliset kilpailua rajoittavat vaikutukset, jos ne ovat riittävän tuntuvia.

5. Yksityiskohtaisten, maantieteellisen jaottelun mukaan esitettyjen ja markkinoilla toteutuneita liiketoimia koskevien tietojen antaminen kansallisilla markkinoilla toimivien taloudellisten toimijoiden käyttöön edellyttää ainakin hiljaista sopimusta näiden toimijoiden välillä ensinnäkin tällaisesta maantieteellisestä jaottelusta ja toiseksi tiedonvaihdon toimielinjärjestelmästä. Toimimalla yhteistyössä tietojenvaihtojärjestelmään osallistuvat taloudelliset toimijat ovat välttämättä rajoittaneet mahdollisuuksiaan itsenäiseen päätöksentekoon tavalla, joka on omiaan vaikuttamaan näiden taloudellisten toimijoiden väliseen kilpailuun.

6. Jos sopimuksella ei pyritä kilpailun rajoittamiseen, se voidaan katsoa lainvastaiseksi ainoastaan niiden vaikutusten vuoksi, joita sillä on markkinoihin. Tässä tilanteessa on sen mahdollisia kilpailua rajoittavia vaikutuksia arvioitava sen mukaan, millaista kilpailu olisi tosiasiallisesti ilman riidanalaista sopimusta.

7. Kansallisilla oligopolistisilla markkinoilla, joilla toimivat koko yhteisön alueella toimivat talou-delliset toimijat, tietojenvaihtojärjestelmä, joka mahdollistaa sellaisten toimittajien, jotka edustavat 88:aa prosenttia kansallisista markkinoista, tarkan myynnin ja markkinaosuuksien yksityiskohtaisen määrittämisen, on omiaan vaikuttamaan tuntuvasti jäsenvaltioiden väliseen kauppaan. Heikentämällä kilpailua se vaikuttaa välttämättä relevanteille markkinoille suuntautuvan tuonnin määriin.

8. Perustamissopimuksen 85 artiklan 3 kohdassa asetetut neljä edellytystä sille, että komissio myöntää päätöksellään poikkeusluvan komissiolle asianmukaisesti ilmoitetun sopimuksen osalta, ovat

kumulatiivisia, joten komissiolla on laillinen peruste hylätä sille esitetty poikkeuslupahakemus, jos yksi edellytyksistä ei täyty.

9. Yritysten, jotka ilmoittavat sopimuksesta saadakseen komissiolta poikkeusluvan, on esitettävä komissiolle näyttö siitä, että sopimus täyttää perustamissopimuksen 85 artiklan 3 kohdassa esitetyt edellytykset.